Alpesi sí: mentőhelikopter vitte kórházba Miklós Editet - NSO
Téli sportok sérülésalpesi síMiklós Edit
nemzetisport.hu 2017.01.15 11:19 Frissítve: 2017.01.16 13:15
Alpesi sí: mentőhelikopter vitte kórházba Miklós Editet
A vasárnap délelőttre halasztott lesiklóedzésen megsérült Miklós Edit az ausztriai Altenmarkt-Zauchenseében. A bukás után sokkos állapotba kerülő versenyzőt mentőhelikopterrel vitték el a hegyről. Az első feltételezések szerint súlyos térdsérülést szenvedett: a kifordult testrészt az orvosok illesztették helyre. A Nemzeti Sport helyszínen tartózkodó tudósítójának, Zsoldos Barnának megerősítették, hogy kifordult Miklós Edit térde.
A pálya felső szakaszán egy felületi egyenetlenség miatt szétcsúsztak Miklós Edit lécei, elesett, az egyik léc azonban nem oldott le.
Szalagszakadás, levált csont, porcsérülés – itt a diagnózis Miklós Edit bukása után
A sérülésének pontos súlyossága egyelőre nem ismert, egy közeli kórházba vitték kivizsgálásra. Mentőhelikopterrel a pályától kb. húsz percet vett igénybe az út.
Miklós Edit azt követően, hogy lehozták a hegyről, óriási fájdalmakra panaszkodott, amikor megmozdították a térdét.
A Nemzeti Sport helyszínen tartózkodó tudósítójának, Zsoldos Barnának megerősítették, hogy kifordult Miklós Edit térde, amelyet az orvosok illesztettek helyre. Most a szalagokat és az artériát vizsgálják, pontos diagnózis később várható.
Miklós Edit térdében az első feltételezések szerint súlyosan megsérültek a szalagok. Abban az esetben, ha műteni kell, akkor a kiválóságot egy Innsbruck mellett fekvő magánklinikára szállítják, ahol az az orvos dolgozik, aki korábban is operálta már a térdét.
A síelő közérzete viszont javult, hangulata a körülményekhez képest jó. A bukás után viszont percekig nem kapott levegőt, sokkos állapotba került, de mire a helikopter levitte a hegyről, már jobban volt.
A kórházból már egy képet is posztolt a Facebook-oldalára.
„Megvagyok, majd még jelentkezem!”
Miklós Edit szombati Facebook-bejegyzésében még bizakodó volt az időjárást és a vasárnapi versenyt illetően is.
MIKLÓS EDIT ELŐTT EGY OLASZ VERSENYZŐ MÁR BUKOTT – ŐT IS MENTŐHELIKOPTER SZÁLLÍTOTTA EL
Az altenmarkt-zauchenseéi versenyt nagy érdeklődés övezi, mert két hónappal kartörését követően itt tér vissza a leggyorsabb szám olimpiai és világbajnoka, az amerikai Lindsey Vonn. Első hivatalos csúszásán, az edzésen a 38. időt érte el. (MTI)